Een van die eerste vrae wat mense seker altyd vra oor tuisonderwys is hoe beweeg kinders deur grade (die eintlike vraag wat hul wil vra is hoe assesseer jy jou kinders) of watter kurrikulum volg jul om al die vakke te kan dek (die eintlike vraag is hoe weet jy jou kinders is op “standaard”?). Dis nou na hulle eers oor die hele sosialisering mite gekom het.
Dis moeilik om vir mense te verduidelik wat ons presies doen en nog moeiliker vir hul om te verstaan dat die skool metode nie die enigste antwoord is. Ek kan hulle nie kwalik neem nie. Ek het self oor dieselfde dinge gewonder toe ons die pad oorweeg het. Ons is almal immers deur ten minste 12 jaar van “die stelsel” en om buite dit te dink en beweeg is ‘n reuse sprong in die onbekende in. Om nie te praat daarvan dat dit ‘n pad is wat mens in die donker moet oop voel nie. (En ‘n hele paar keer jou tone stamp)
Ons doen dit dus anders en wie weet net dalk miskien kry ons iets reg. Foute gaan ons verseker teen die pad maak. Dit is die verloop van enige ontdekkingsreis en soms eindig jy glad nie waar jy gehoop het nie. Tog leer jy altyd iets in die proses. Kyk maar vir Columbus wat in sy poging om na die ooste te vaar die Amerikas ontdek het. Dink nou net wat sou gebeur het as hy nooit op sy ontdekkingsreis gegaan het nie!